“በኩር” የአማራ ብዙኃን መገናኛ ድርጅት የበኩር ልጅ፡፡
ባሕር ዳር፡ ታኅሳስ 06/2012ዓ.ም (አብመድ) ባለፈው ሩብ ክፍለ ዘመን የሕትመት ብዙኃን መገናኛ ዘርፉን ከተቀላቀሉ ሀገር አቀፍ ዜና ተቋማት መካከል የአማራ ብዙኃን መገናኛ ድርጅት ቀዳሚውና አንዱ ነው፡፡ ድርጅቱ በአዋጅ ቁጥር 56/1993 ከመቋቋሙ ቀድም ብሎ ነበር በሕትመት ዘርፉ ወደ አንባብያ መድረስ የጀመረው፡፡በአማራ ብዙኃን መገናኛ ድርጅት ታሪክ ቀዳሚውን ቦታ የምትይዘው በየሳምንቱ እየታተመች ለንባብ የምትበቃው የበኩር ጋዜጣ ናት፡፡ በኩር የሚለው መጠሪያዋ የግዕዝ ቃል ነው፤ትርጉሙም የመጀመሪያ ወይም ቀዳሚ ማለት ነው፡፡ጋዜጣዋ ለመጀመሪያ ጊዜ ለሕትመት የበቃችው ሐምሌ 19/1986 ዓ.ም ነበር፡፡ በመጀመሪያ እትሟም 10 ቅጂዎችን ለአንባቢዎቿ አድርሳ እንደነበር በወቅቱ የበኩር ጋዜጣ ዘጋቢ የነበሩት ጋዜጠኛና ደራሲ አበረ አዳሙ አስረድተዋል፡፡ ጋዜጣዋ ባለ ጥቁርና ነጭ ቀለም ሆና ስምንት የገጽ ብዛት ነበራት፡፡ጋዜጣዋ በቋሚነት እየታተመች ለደንበኞች መድረስ የጀመረችው ግን ታኅሳስ 7 ቀን 1987 ዓ.ም ሳምንታዊ የሐሙስ ጋዜጣ ሆና ነበር፡፡ የዜና ገፅ፣ ማኅበራዊ ልማት፣ ኢኮኖሚያዊ ልማት፣ ባሕልና ስፖርት የሚሉ አምስት ዓምዶች ደግሞ አካትታ ትይዝ ነበር፡፡ የተነባቢነት ደረጃዋና ተወዳጅነቷ ከጊዜ ወደ ጊዜ እየተሻሻለ የነበር ቢሆንም የሕትመት መጠኗ ግን አራት ሺህ ቅጅ ብቻ ሆኖ በርካታ ዓመታትን እንዳሳለፈች መሥራች ጋዜጠኞች ያስታውሳሉ፡፡